শুভাশিস ব্যানার্জি শুভ ॥ দ্বিতীয় বিশ্বযুদ্ধের ধারাবাহিকতার এক পর্যায়ে ১৯৪৫ সালের ৬ আগষ্ট মার্কিন যুক্তরাষ্ট্রের বিমান-বহর সম্পূর্ণ অমানবিকভাবে পারমানবিক বোমা নিক্ষেপ করে জাপানের হিরোসিমা শহরে। চোখের পলকে ধ্বংস হয় শহরটির সিংহভাগ। প্রাণ হারায় ১৫ হাজার নিরপরাধ নিরীহ বেসামরিক মানুষ। পৃথিবীর ইতিহাসে এই ঘটনার মধ্যে দিয়ে সৃষ্টি হয় প্রথম পারমানবিক অস্ত্র ব্যবহারের ঘটনা। বর্বোরচিত এই ঘটনার মাত্র তিনদিন পর অর্থাৎ ৯ আগষ্ট একইভাবে মার্কিন যুদ্ধ বিমান পারমানবিক বোমা ফেলে জাপানের আরেকটি শহর নাগাসাকিতে।  বোমাটির বৈজ্ঞানিক নাম দেওয়া হয় দি ফ্যাট ম্যান। পারমানবিক বোমার আঘাতে ভস্ম হয়ে যায় নাগাসাকি শহরের এক তৃতীয়াংশ। ৮০ হাজারেরও বেশি নিরাপরাধ নিরীহ মানুষ প্রাণ হারিয়ে বোমার আগুনে পুড়ে ছাই হয়ে যায়। এই ধ্বংসযজ্ঞ এতো বিশাল যে ক্ষয়-ক্ষতির প্রকৃত হিসাব ছিলো প্রায় অসম্ভব। তারপরও হিসাব করে দেখা গেছে নাগাসাকির ঘটনার মৃতের সংখ্যা ছিলো প্রায় ৭৩ হাজার ৮৮৪ জন, আহত ৭৪ হাজার ৯০৯ জন, নিঃস্ব হয় ১ লাখ ২০ হাজার ৮২০ জন আর গৃহ ক্ষতিগ্রস্ত হয় ১৮ হাজার ৪০৯টি। এসকল ক্ষতিগ্রস্থ গৃহের মধ্যে ১১ হাজার ৫৭৮টি পুড়ে ছাই হয়ে যায়। ১ হাজার ৩২৬টি  চুরমার হয়ে যায় পুরোপুরি আর ৫ হাজার ৫০৯টি চুরমার হয় আংশিক ভাবে। নাগাসাকির তৎকালীন মোট জনসংখ্যা অর্থাৎ ২ লাখ ১০ হাজার মানুষের মধ্যে ১ লাখ ৫০ হাজার জন মানুষ নিহত ও আহত হয়। গাণিতিক হিসেবে এই সংখ্যা শতকরা ৭১.৪ শতাংশ। আকশ্মিক এবং অকল্পনীয় এই ধ্বংসযজ্ঞের ক্ষেত্রে উদ্ধার কার্যক্রম মূলত তেমন কোন প্রভাব বিস্তার করতে পারেনি। যারা কোন ভাবে প্রাণে বেঁচে যায় তারাও প্রকৃত চিকিৎসা থেকে বঞ্চিত হয়। কারণ তৎকালীন ডাক্তারদের এই ধরণের বোমার তেজস্ক্রিয়তা সম্পর্কে কোন স্বচ্ছ ধারণা ছিলো না। আর তাই, ঘটনা ঘটার পরও দিনের পর দির ক্রমান্বয়ে  মৃতের সংখ্যা আশঙ্কাজনক হারে বাড়তে থাকে। পরবর্ত্তীতে বোমাক্রান্তদের একটি তালিকা তৈরী করা হয়। সেই তালিকা অনুযায়ী তাদের মধ্যে বিতরণ করা হয় স্বাস্থ্য কার্ডযার ফলে তারা সবাই আজীবন অবৈতনিক চিকিৎসা পাবে। এখনো প্রায় ৪০ হাজারের মতো বোমাক্রান্ত কার্ডধারী মানুষ আছে যাদের শরীরে রয়েছে বোমার তেজস্ক্রিয়তার বিষ! পারমানবিক বোমা নিক্ষেপের দ্বিতীয় এই ঘটনাটি পৃথিবীর ইতিহাসে দ্বিতীয় পারমানবিক বোমা ব্যবহারের ঘটনা। শুধু জাপানিরা নয়, পৃথিবীর সকল মানুষ এখনো শিউরে ওঠে এই ঘটনার কথা মনে করে বা নতুন করে জেনে। 